CELEX: 22017D1463
Language: sk
Date: 2017-07-07 00:00:00
Title: Rozhodnutie č. 1/2017 Osobitného výboru CARIFORUM – EÚ pre colnú spoluprácu a uľahčenie obchodu zo 7. júla 2017 o výnimke z pravidiel pôvodu stanovených v protokole I k Dohode o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane, s cieľom zohľadniť osobitnú situáciu Dominikánskej republiky, pokiaľ ide o určité textilné výrobky [2017/1463]

11.8.2017   
            
            
               SK
            
            
               Úradný vestník Európskej únie
            
            
               L 208/53
            
         ROZHODNUTIE č. 1/2017 OSOBITNÉHO VÝBORU CARIFORUM – EÚ PRE COLNÚ SPOLUPRÁCU A UĽAHČENIE OBCHODU
   zo 7. júla 2017
   o výnimke z pravidiel pôvodu stanovených v protokole I k Dohode o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane, s cieľom zohľadniť osobitnú situáciu Dominikánskej republiky, pokiaľ ide o určité textilné výrobky [2017/1463]
   OSOBITNÝ VÝBOR PRE COLNÚ SPOLUPRÁCU A UĽAHČENIE OBCHODU,
   so zreteľom na Dohodu o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane, a najmä na článok 39 ods. 2 a článok 42 písm. b) protokolu I k nej,
   keďže:
   
               (1)
            
            
               Dohoda o hospodárskom partnerstve (ďalej len „DHP“) medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane (1) (ďalej len „DHP CARIFORUM – EÚ“) sa predbežne vykonáva od 29. decembra 2008 medzi Európskou úniou (ďalej len „EÚ“) a štátmi Antigua a Barbuda, Bahamy, Barbados, Belize, Dominika, Dominikánska republika, Grenada, Guyana, Jamajka, Svätý Krištof a Nevis, Svätá Lucia, Svätý Vincent a Grenadíny, Surinam a Trinidad a Tobago.
            
         
               (2)
            
            
               Protokol I k DHP týkajúci sa vymedzenia pojmu „výrobky s pôvodom“ a metód administratívnej spolupráce obsahuje pravidlá pôvodu na účely dovozu výrobkov s pôvodom v štátoch CARIFORUM-u do EÚ.
            
         
               (3)
            
            
               V súlade s článkom 39 ods. 2 protokolu I k DHP sa výnimky z uvedených pravidiel pôvodu môžu udeliť, ak ich prijatie odôvodňuje vývoj existujúcich odvetví alebo vytvorenie nových odvetví v štátoch CARIFORUM-u. V článku 39 ods. 6 písm. b) uvedeného protokolu je navyše stanovené, že pri preskúmaní žiadostí o výnimku sa zohľadnia najmä prípady, keď by uplatňovanie existujúcich pravidiel pôvodu významne ovplyvnilo schopnosť existujúceho odvetvia v štáte alebo štátoch CARIFORUM-u pokračovať vo vývoze do EÚ, pričom sa venuje zvláštna pozornosť prípadom, keď by táto skutočnosť mohla viesť k ukončeniu jeho aktivít.
            
         
               (4)
            
            
               Dňa 10. marca 2015 Osobitný výbor CARIFORUM – EÚ pre colnú spoluprácu a uľahčenie obchodu prijal rozhodnutie č. 1/2015 (2), ktorým udelil výnimku z pravidiel pôvodu, pokiaľ ide o určité textilné výrobky dovážané do Únie v súlade s článkom 39 ods. 2 a článkom 39 ods. 6 písm. b) protokolu I k DHP, a to od 10. marca 2015 do 9. marca 2017.
            
         
               (5)
            
            
               Predsedovi Osobitného výboru CARIFORUM – EÚ pre colnú spoluprácu a uľahčenie obchodu bola 22. februára 2017 doručená nová žiadosť Dominikánskej republiky o výnimku.
            
         
               (6)
            
            
               V súlade s článkom 13 protokolu I k DHP musia byť podmienky na získanie statusu pôvodu stanovené v hlave II protokolu I splnené v štátoch CARIFORUM-u alebo v EÚ bez prerušenia. Haiti podpísalo DHP, ale ju neratifikovalo a ani ju predbežne nevykonáva. V súlade s článkom 8 protokolu I sa pranie, žehlenie alebo lisovanie textílií, pripevňovanie alebo tlač značiek, nálepiek a log, jednoduché plnenie do vriec, debien, škatúľ alebo kombinácia dvoch alebo viacerých týchto operácií považujú za nedostatočné opracovanie a spracovanie na udelenie statusu výrobkov s pôvodom. Preto by sa mala udeliť výnimka z ustanovení článku 8 a článku 13 ods. 1 protokolu I na účely udelenia statusu pôvodu konečnému výrobku, ktorý sa vyváža z Dominikánskej republiky do EÚ.
            
         
               (7)
            
            
               V súlade s článkom 39 ods. 2 uvedeného protokolu Dominikánska republika požiadala o výnimku z pravidiel pôvodu stanovených v protokole I k DHP CARIFORUM – EÚ, pokiaľ ide o 180 647 kusov pánskych alebo chlapčenských nohavíc, lýtkových nohavíc a krátkych nohavíc z denimu kódu HS 6203.42 dovážaných do EÚ. Žiadosť vychádza zo skutočnosti, že výrobné odvetvie sa stále nachádza v ťažkej situácii, pretože opracovanie a spracovanie vykonávané v susednej krajine Haiti má vplyv na dodržiavanie pravidiel pôvodu stanovených v DHP CARIFORUM – EÚ, ktorú Haiti ešte neratifikovalo. Keby Dominikánska republika nemohla využívať Haiti ako dodávateľskú krajinu, značným spôsobom by to ovplyvnilo ďalší vývoz výrobkov existujúceho textilného priemyslu v Dominikánskej republike do EÚ. Nová výnimka by prispela ku kontinuite výroby, k rozvoju tohto odvetvia a k zachovaniu pracovných miest v Dominikánskej republike aj na Haiti. Ratifikáciou dohody zo strany Haiti by sa zaistila stabilita pre podniky a maximálna predvídateľnosť, ktorú zainteresované strany potrebujú.
            
         
               (8)
            
            
               Žiadosť sa týka obdobia dvoch rokov. Keďže sa v súčasnosti rozvíjajú snahy, aby Haiti ratifikovalo dohodu v priebehu roku 2017, výnimka by sa mala udeliť na obdobie jedného roka s cieľom poskytnúť Dominikánskej republike viac času, aby sa mohla pripraviť na dodržiavanie pravidiel pre získanie statusu pôvodu, a s cieľom zabezpečiť predvídateľnosť pre hospodárske subjekty, pokým Haiti nedokončí ratifikačný proces. Výnimka sa môže predĺžiť o obdobie ďalšieho roka, ak by Haiti ratifikačný proces nedokončilo do konca prvého roka trvania výnimky.
            
         
               (9)
            
            
               Žiadosť sa týka celkového počtu 180 647 kusov nohavíc z denimu, ktoré sa podľa očakávaní majú vyviezť do EÚ. Podľa informácií od Dominikánskej republiky dosiahol vývoz výrobkov kódu HS 6203.42 na základe výnimky v období od marca 2015 do marca 2016 počet 161 634. Množstvá, ktoré sa majú prideliť na roky 2017 a 2018, by mali zodpovedať tomuto využívaniu. Aby sa umožnilo účinné a plné využívanie očakávanej ročnej vývoznej kvóty, je primerané stanoviť počet na 180 647 kusov ročne, čo zohľadňuje schopnosť existujúceho odvetvia ďalej vyvážať do Únie.
            
         
               (10)
            
            
               Osobitný výbor CARIFORUM – EÚ pre colnú spoluprácu a uľahčenie obchodu by mal udeliť výnimku pre 180 647 kusov pánskych alebo chlapčenských nohavíc, lýtkových nohavíc a krátkych nohavíc z denimu kódu HS ex ex6203.42 (číselného znaku KN 6203 42 31) dovážaných do Únie počas obdobia jedného roku od dátumu prijatia tohto rozhodnutia.
            
         
               (11)
            
            
               Vo vykonávacom nariadení Komisie (EÚ) 2015/2447 (3) sa stanovujú pravidlá týkajúce sa správy colných kvót. Tieto pravidlá by sa mali uplatňovať na spravovanie množstva, na ktoré sa týmto rozhodnutím udeľuje výnimka.
            
         
               (12)
            
            
               S cieľom umožniť efektívne sledovanie uplatňovania tejto výnimky by orgány Dominikánskej republiky mali Komisii pravidelne predkladať podrobné informácie o vydaných sprievodných osvedčeniach EUR.1,
            
         ROHODOL TAKTO:
   Článok 1
   Odchylne od ustanovení protokolu I k DHP a v súlade s článkom 39 ods. 2 uvedeného protokolu sa pánske alebo chlapčenské nohavice, lýtkové nohavice alebo krátke nohavice z denimu kódu HS ex ex 6203.42 (číselného znaku KN 6203 42 31) vyrobené z nepôvodnej textílie kódov HS 5209.42 a 5513.19 (číselných znakov KN 5209 42 00 a 5513 19 00) a strihané v Dominikánskej republike, šité mimo územia štátov CARIFORUM-u a následne vypraté, vyžehlené alebo lisované, opatrené alebo potlačené značkami, nálepkami a logami a balené v Dominikánskej republike považujú za výrobky s pôvodom v Dominikánskej republike v súlade s podmienkami stanovenými v článkoch 2 až 5 tohto rozhodnutia.
   Článok 2
   Výnimka stanovená v článku 1 sa uplatňuje počas jedného roka na výrobky a množstvá uvedené v prílohe k tomuto rozhodnutiu, ktoré sú navrhnuté na prepustenie do voľného obehu v EÚ z Dominikánskej republiky v období od 7. júla 2017 do 6. júla 2018.
   Článok 3
   Množstvá uvedené v prílohe sa spravujú v súlade s článkami 49 až 54 vykonávacieho nariadenia (EÚ) 2015/2447.
   Článok 4
   Colné orgány Dominikánskej republiky vykonávajú kvantitatívne kontroly vyvážaných výrobkov uvedených v článku 1.
   Colné orgány Dominikánskej republiky zasielajú pred koncom mesiaca nasledujúceho po každom štvrťroku Európskej komisii prostredníctvom sekretariátu Osobitného výboru pre colnú spoluprácu a uľahčenie obchodu výkaz množstiev, v súvislosti s ktorými boli vydané sprievodné osvedčenia EUR.1 podľa tohto rozhodnutia, a sériové čísla týchto osvedčení.
   Článok 5
   V kolónke 7 sprievodného osvedčenia EUR.1 vydaného podľa tohto rozhodnutia sa uvedie jedno z týchto označení:
   
               —
            
            
               „Derogation – Decision No 1/2017 of the CARIFORUM-EU Special Committee on Customs Cooperation and Trade facilitation of 7 July 2017“,
            
         
               —
            
            
               „Dérogation – Décision no 1/2017 du Comité spécial de coopération douanière et de facilitation des échanges CARIFORUM-UE du 7 juillet 2017“,
            
         
               —
            
            
               „Excepción – Decisión no 1/2017 del Comité Especial CARIFORUM-UE de Cooperación Aduanera y Facilitación del Comercio del 7 de julio 2017“.
            
         Článok 6
   Ak EÚ na základe objektívnych informácií zistí nezrovnalosti, podvod alebo opakované nedodržanie povinností uložených v článku 4 tohto rozhodnutia, môže dočasne pozastaviť výnimku uvedenú v článku 1 v súlade s postupom stanoveným v článku 20 ods. 4 a 5 DHP CARIFORUM – EÚ.
   Článok 7
   Výnimku stanovenú v článku 1 možno rozhodnutím výboru predĺžiť o ďalší rok, ak by Haiti do konca prvého roka uplatňovania výnimky nedokončilo ratifikačný proces, za predpokladu, že dotknutý štát CARIFORUM-u tri mesiace pred koncom uvedeného obdobia predloží dôkaz, že stále nie je schopný plniť podmienky stanovené v protokole I.
   Článok 8
   Toto rozhodnutie nadobúda účinnosť 7. júla 2017.
   
      V Georgetowne a Bruseli 7. júla 2017
      
         Percival MARIE
         
            zástupca CARIFORUM-u
         
         
            v mene štátov CARIFORUM-u
         
      
      
         Jean-Michel GRAVE
         
            Európska komisia
         
         
            v mene Európskej únie
         
      
   
   
      (1)  Ú. v. EÚ L 289, 30.10.2008, s. 3.
   
      (2)  Rozhodnutie č. 1/2015 Osobitného výboru CARIFORUM – EÚ pre colnú spoluprácu a uľahčenie obchodu z 10. marca 2015 o výnimke z pravidiel pôvodu stanovených v protokole 1 k Dohode o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane, s cieľom zohľadniť osobitnú situáciu Dominikánskej republiky, pokiaľ ide o určité textilné výrobky [2015/600] (Ú. v. EÚ L 99, 16.4.2015, s. 34).
   
      (3)  Vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29.12.2015, s. 558).
   
      PRÍLOHA
      
                  Poradové číslo
               
               
                  Kód HS
               
               
                  Číselný znak KN
               
               
                  Opis tovaru
               
               
                  Obdobie
               
               
                  Množstvá
                  (v kusoch)
               
            
                  09.1950
               
               
                  ex ex 6203.42 
               
               
                  6203 42 31 
               
               
                  Pánske alebo chlapčenské nohavice, lýtkové nohavice a krátke nohavice z denimu
               
               
                  7. 7. 2017 – 6. 7. 2018
               
               
                  180 647